Papersnake/gushiwen huggingface dataset:
同原仲成元致和入开善
刘子翚（宋代）

寒声萧萧霜叶秋，石路硗确穿林幽。
云横远岫若平断，风约小溪如倒流。
偶经名蓝亦终日，喜有胜士同兹游。
移床果茗咄嗟办，曳杖欲归仍更留。
二月二日大雪
李彭（宋代）

天公长作狡狯戏，舍北舍南无限春。密密疏疏桃著糁，娉娉限限柳含尘。

老人已老难复少，故衣虽故昔经新。岸荠未花汤饼滑，何劳象白间猩唇。
赠会稽道士
晏殊（宋代）

藐姑容化三阴馆，句漏砂封六乙泥。
五练夜穷青玉枕，七明晨采碧云梯。
冠霞高把浮丘袂，握体深藏鬼谷奚。
知有山西驻龄药，何妨相赠一刀圭，
简章大令砚芳二首 其一
吴理堂（清代）

剑气群惊百鍊锋，廿年宦迹拟黄龚。书陈盐铁搜情币，图案边陲佐折冲。

三径归来风满袖，一官长谢禄千钟。携筇采药江皋去，双屐云深物外踪。
过宣上人湖上兰若
朱湾（唐代）

十年湖上结幽期，偏向东林遇远师。未道姓名童子识，

不酬言语上人知。闲花落日滋苔径，细雨和烟著柳枝。

问我别来何所得，解将无事当无为。
乙巳邵武建宁夜坐书呈诸公
陈普（宋代）

深山夭矫老风霜，自是光明好栋梁。
不待万牛托挽去，不如僵柳与枯杨。
送赵君十绝
汪莘（宋代）

归去苕溪理钓蓬，风清月白水精宫。
青莲居士争闲得，时答天书一两通。
光泽溪上
戴复古（宋代）

舣棹西岩下，舟人语夜阑。
风林无鸟宿，石窟有龙蟠。
月色连沙日，滩声入梦寒。
晓来新得句，寄与故人看。
六言三首
刘克庄（宋代）

锦机组织尤巧，纸田收获甚微。
即今束阁藏起，多时扫阁载归。
和答黎季成送行
赵蕃（宋代）

自坐还山计，如同去鲁情。
水风元不断，山月每同明。
试问诗能和，何如酒共倾。
吾家近京驿，侧耳听车声。
洞庭题咏十一首·宿灵佑观谢沈君
王阮（宋代）

水远通天上，山浮似海中。
四围银色界，一簇画屏风。
秋熟渔樵市，云连佛老宫。
我来迷所指，多谢主人翁。
喜鹊
周南（宋代）

火龟已食幽贞墨，乾鹊犹将吉语传。
高处营巢君自好，张罗门外尔徒喧。
梨
朱松（宋代）

一霜木叶纷纷妥，园夫献梨红颊椭。亦知胸次本清凉，且欲与君充饤坐。
丹青阁
王伯大（宋代）

杰阁岧峣估碧苍，菊花时节此持觞。
市声一段隔秋水，桥影半空横夕阳。
挺挺霜筠排壑立，涓涓石溜引山长。
人言绝顶多奇观，安得闲身宿上方。
题张樗寮楷书公孙大娘舞剑器行
朱德润（元代）

飞仙堕翮堆成山，堂堂楷法留人间。宜官无徒梁鹄往，隐锋藏角尤为难。

大书五寸径方丈，字贵紧健力出捥。八诀具全真足高，不学谩草鹦哥娇。

黄华老人在金国，宋季独数张樗寮。似闻高艺两不下，各抱地势夸雄豪。

今观张书劲且奇，笔力欲抵三军师。吴钩斫断怒蛟尾，瘦竹折石回风枝。

君不见庾征西，何须野鹜论家鸡。
送鸟鼠山人胡世甫西归
谢榛（明代）

愁中忽过蓟门春，归骑萧条复向秦。白首全生逢圣主，青山何意见骚人。

陇云朝度乡关近，渭水晴分草树新。自是扬雄多著述，百年宁负旧纶巾。
嘉鱼县
成文昭（清代）

苦雾蒙孤城，遥遥失两岸。狂飙撼地轴，雪涛喷天汉。

万浪夹一撼，喜惧刚得半。黑鸦啼上樯，篙师诧神唤。

杀鸡燔楮泉，舞礼岂容漫。天吴怒小霁，浪外千鹅散。

山痕发发青，帆影丝丝乱。人生胡不归，定魄有余叹。
题曾氏山园十一咏·梅沼
张栻（宋代）

寒梅只自芳，野水有余清。
山空岁云暮，妙意相发明。
元应善利真人祠 其三
唐仲友（宋代）

弦月何皎皎，缑山何巍巍。上有白鹤驾，聊与时人期。

后天凋三光，何必千年归。金阙帝有命，吾非丁令威。
古佛堂
罗洪先（明代）

院古昙花隐，门幽径草侵。三年寻故侣，孤月到深林。

闭户同斋食，谈经杂鸟音。流尘纵满席，终觉少尘心。
寄浙西廉访托克托使君
乃贤（元代）

银床清夜忆高谭，寄食门墙每自惭。久望旌麾来阙下，忽闻骢自渡江南。

宦情秋水人空老，世事浮云总不堪。独有苏公堤上柳，春来依旧绿毵毵。
碧玉歌 其二
佚名（隋代）

碧玉小家女，不敢攀贵德。感郎千金意，惭无倾城色。
臣𣓨以御画鹊示臣某谨再拜稽首赋诗 其一
韩驹（宋代）

君王妙画出神机，弱翅争巢并语时。想见春风鳷鹊观，一双飞占万年枝。
宿青山市四首
杨万里（宋代）

云涂雾抹澹葱曨，万匹霜绡罩王龙。
中有双峰不争长，诸峰情愿长双峰。
和萧翀江上纪别二绝 其一
刘崧（元代）

霜落乌啼知夜长，驱车欲别更徬徨。明年何处来相觅，杨柳青青马迹塘。
吴趋曲
文同（宋代）

荡漾水中舟，徘徊岸边马。
相看两不语，密意待谁写。
刘相公寨基
陈岩（宋代）

苦雾腥云染寇锋，万家乡井雉罹罿。
山前堆满纵横骨，换得将军不战功。
秩满寄茅山道友
丘濬（宋代）

鸣凤相邀览德辉，松萝从此与心违。
孤峰万仞月正照，古屋数间人未归。
欲助唐虞开有道，深惭巢许劝忘机。
明朝又引轻帆去，紫术年年空自肥。
唐人洗马图
陆文圭（元代）

君不见雀鼠谷抵介休壁，马甲不解王不食。
又不见泰山马色不为群，东封望之如锦云。
英雄角力多相值，嬖倖承恩思自媚。
不辞汗血千里劳，驱死尘沙那得避。
何如落日清水湾，骅骝独步春草半。
圉人袒肩没两踝，控谷欲上未上间。
静观物理坐叹息，玉花惨淡何人笔。
少陵野老最善评，弟子曾入将军室。
颂古三十九首
释道枢（宋代）

镜凹照人瘦，镜凸照人肥。
不如打破镜，还我旧面皮。
书富阳普照院二首
程珌（宋代）

境胜由盘古，闻名自谪仙。
一从江国后，又到老坡年。
山顶烟仍紫，楼头月故圆。
继今知几劫，风物更依然。
卢龙观与兴国吕子选秀才话别
卢宁（明代）

赤县三年爱，玄谈午夜悰。来詹初及夏，归计拟延冬。

清饮秦淮月，高寻颍上封。再游浑熟路，金马过卢龙。
风雨驴上三首 其三
蓝智（明代）

山云故作今朝雨，湖水新添昨夜痕。细草幽花俱有意，青山相对已忘言。
季秋入城郡入迎鲍王有感
陈著（宋代）

满城呵道涨黄尘，仪卫森严亚玉宸。
幕帟游魂勋阀旧，鼓笳杀气谱家新。
西风儿戏知何世，末俗民心只有神。
兀坐僧窗增感慨，梁公已矣更谁人。
夜游黄鹤楼遇道人
饶廷直（宋代）

黄鹤楼前秋月寒，楼前江阔烟漫漫。
夜深人散万籁息，独对清漫凭阑干。
一声长啸肃天宇，知是餐霞御风侣。
多生曾结香火缘，邂逅相逢意相语，
翛然洗尽朝市忙，直疑身在无何乡。
回看往事一破甑，下视举世俱亡羊。
嗟予局促犹轩冕，知是庐敖游未远。
垂虹亭
王安石（宋代）

三江五湖口，地与天不隔。
日月所蔽亏，东西渺然白。
漫漫浸北斗，浩浩浮南极。
谁投此虹蜺，欲济两间厄。
中流杂蜃气，栏楯相承翼。
初疑神所为，灭没在顷刻。
晨兴坐其上，傲兀至中昃。
犹怜变化功，不谓因人役。
今君持酒浆，谈笑顾宾客。
颇夸九州物，壮丽此无敌。
荧煌丹砂柱，璀璨黄金壁。
中家不虑始，助我皆豪殖。
喟予独感此，剥烂有终极。
改作不可无，还当采民力。
戏简钱处和
曹勋（宋代）

闻道维摩棐几前，花随宝女下云天。
合欢带缓新妆薄，燕子楼深晚色鲜。
想得琼枝宜夜夜，只应璧月共娟娟。
何时遂预平生友，与出湘云伴锦筵。
题浩然李致政义概堂
杨万里（宋代）

非侠非狂非逸民，读书谋国不谋身。
一封北阙三千牍，再活西州六万人。
雨露晚从天上落，芝兰亲见掌中新。
仁心义概丝纶语，长挂巴山月半轮。
和易岩木犀韵
王柏（宋代）

秋光未为老，老桂开墙隈。
虽与春风背，依吐心未灰。
香浮玉宇远，体破金粟微。
诗翁被花恼，深夜灯重吹。
今朝恰重九，更泻茱萸卮。
霜螯未堪把，菊蕊青满畦。
景物自冉冉，气候犹迟迟。
对花莫冷淡，行药姑随时。
清欢既易遇，不饮复何为。
兄弟琴瑟合，子侄鸿雁随。
月明人影散，泚笔赓新诗。
诗力籋天马，不可衔勒羁。
诗坛峻极谢推毂，莫学檀公三十六。
长相思（京妓·林钟商）
柳永（宋代）

画鼓喧街，兰灯满市，皎月初照严城。清都绛阙夜景，风传银箭，露叆金茎。巷陌纵横。过平康款辔，缓听歌声。凤烛荧荧。那人家、未掩香屏。

向罗绮丛中，认得依稀旧日，雅态轻盈。娇波艳冶，巧笑依然，有意相迎。墙头马上，漫迟留、难写深诚。又岂知、名宦拘检，年来减尽风情。
兰陵王·乱烟簇
葛郯（宋代）

乱烟簇。帘外青山渐肃。莲房静。荷盖半残，欲放清涟媚溪绿。凭高送远目。飞起沧洲雁骛。寒窗静，茶碗未深，一枕胡床画眠足。闲行问松菊。今□雨谁家，空对银烛。箫声忽下瑶台曲。看鹤舞风动，乌啼云起，何须舟内怨女哭。抱琴写幽独。情触。会相续。况节近中元，月浪翻屋。长鲸愁晓寒蟾促。要百柁倾□，万花流玉。山肴倒尽，又空腹，鲙野蔌。
东皋清隐为琼山黄处士作
王缜（明代）

紫幰朱轮云拂道，黄埃白日分冥杲。荣华富贵能几何，人生惟有村居好。

晓红琼海浴扶桑，晚阴花径饶芳草。丹崖碧岭郁嵯峨，薜芷杜蘅分丽藻。

居人遗世隐东皋，幽趣奇芬随所讨。有时倚壑听鸣泉，声声滴似陈怀抱。

有时蜡屐看行云，片片高飞擎羽葆。柴门地迥少人过，花落满庭风自扫。

蝶狂梅熟觉春暄，雁过枫飘信秋早。四时莫问闲与忙，瓮头有酒须倾倒。

君不见陶公醉傲孤松，东皋一啸江山老。
颂古八首
释道印（宋代）

踏破草鞋赤脚走，堂堂向外扬家丑。
只知敛袂出人前，不觉衣穿露两肘。
老儿挈幼小将及邓因寄君时弟 其二
彭汝砺（宋代）

长年骑马走风尘，扰扰犹知梦幻身。野柳最怜青绶客，山桃莫幻白髭人。

照溪七里亭边晚，近郭百花洲上春。捉麈即从君道旧，浮蛆更许我尝新。
送魏黄门秉德延绥盘粮有燎黄之便 其二
程敏政（明代）

马首春风潞水村，扫松先喜到茔园。新开翠碣书慈行，久锡鸾封荷主恩。

玉节拥尘惊巷陌，锦衣流彩动川原。此行孝与忠兼得，为拂溪藤写赠言。
前槛十二韵
刘筠（宋代）

垂柳阴岑院，游丝旷荡春。
蘅皋谁驻马，罗袜自生尘。
四姓良家子，三年赋客邻。
折腰行太缓，连琐语何频。
倭堕云争媚，便娟月斗新。
灭瘢难辨玉，约指不胜银。
电笑投壶胜，江澄捣练匀。
东南劳鹤望，西北限牛津。
宝唾凝兰气，鸣黄咽绛脣。
笼禽思陇树，洞犬谢秦人。
咏絮才无对，闻琴意始真。
长安足轻薄，慎勿走琼轮。
李彦深哀词二首 其二
范纯仁（宋代）

汲汲亲师友，翘翘绝辈流。读书求体要，知命释穷愁。

清白传三世，才华掩一丘。平生怀旧泪，为子独难收。
次赵同叔春雨中韵
胡仲弓（宋代）

焚香清坐话襟期，绝胜孤篷共载时。
晓雨旋添山蕨菜，春风又上海棠枝。
蝶随痴梦飞丹阙，莺带吟声绕墨池。
小待阴晴何日定，不成学圃事樊迟。
梁甫吟
佚名（两汉）

步出齐城门，遥望荡阴里。
里中有三坟，累累正相似。
问是谁家墓，田疆古冶氏。
力能排南山，又能绝地纪。
一朝被谗言，二桃杀三士。
谁能为此谋，相国齐晏子。
闻早蝉
陆畅（唐代）

落日早蝉急，客心闻更愁。一声来枕上，梦里故园秋。
题藏公院
耿湋（唐代）

古院林公住，疏篁近井桃。俗年人见少，禅地自知高。

药草诚多喻，沧溟在一毫。仍悲次宗辈，尘事日为劳。
再次韵
陈棣（宋代）

翠葆低笼衣缕金，恼人风味在秋深。
不缘月窟移仙种，安得尘寰有桂林。
望衡山
刘禹锡（唐代）

东南倚盖卑，维岳资柱石。前当祝融居，上拂朱鸟翮。

青冥结精气，磅礴宣地脉。还闻肤寸阴，能致弥天泽。
情诗
王逢年（明代）

美人临高楼，青蛾眄来久。
何许系相思，一带横塘柳。
横塘柳初齐，梁燕筑巢栖。
双双飞不去，莫蹴柳花迷。
柳花拂罗袖，脉脉销清昼。
离恨几回肠，独援瑶琴奏。
瑶琴奏还歇，燕掠楼中月。
似梦昭阳宫，心将露苔结。
送春酒边
陈著（宋代）

今朝天气新，聚首见情真。
园木相看古，池鱼亦咏春。
山林如此酒，宇宙几何人。
堪笑尘埃世，兴怀石季伦。
别灵武令狐校书
马戴（唐代）

北风吹别思，落月度关河。树隐流沙短，山平近塞多。

雁池戎马饮，雕帐戍人过。莫虑行军苦，华夷道正和。
禅人写师真请赞
释慧远（宋代）

币地普天，银山铁壁。
正令全提，虚空削迹。
月眉横，照用分，
星流电掣秀龙门。向道瞎驴无忌讳，
脚类跃出旧乾坤。
初夏登楼有怀
德龄（清代）

雪尽河湟水漫流，绿杨枝外有高楼。欲为登眺消长昼，却对云高动旅愁。

通德门依天北极，护羌人在海西头。一家兄弟三年别，偏倚长风忆少游。
及第后将谒告先归留赠成甫
晁补之（宋代）

还家消息约蔷薇，眼看蔷薇日日稀。
不踏龙头游碧落，君恩许伴晚莺归。
和酒歌
赵希逢（宋代）

安得镜湖分一曲，宁可不受千钟录。
百年三万六千场，认取醉乡去路熟。
猖狂莫学少年时，身心早已偃鼓旗。
速营糟丘防老境，无行不与相随。
忘形孰主又孰客，江上清风山间月。
把杯对影又即吾，我与风月难一阙。
瘠来更涉小小园，壶中胜赏真有天。
酒池不怕深似海，探春日日掉{左舟右光}舡。
愁肠任待纷千缕，一醉不积压手欲舞。
转悲成欢瞬息间，功用神圣捷如许。
困来不管玉颓山，只恐朝酲欲析难。
凭虚直向昆仑上，坐看惊涛飞去帆。
江城子 中州乐府
冯子翼（金朝）

胭脂坡上月如钩。问青楼。觅温柔。庭院深沈，窗户掩清秋。月下香云娇堕砌，花气重，酒光浮。清歌皓齿艳明眸。锦缠头。若为酬。门外三更，灯影立骅骝。结习未忘吾老矣。烦恼梦，赴东流。
次毛维瞻溪庵
赵抃（宋代）

退访云山远世尘，结庵台上古溪滨。围棋每放争先手，隐几能溪自在身。

鸥鹭后前如旧物，龟鱼游泳不疑人。曲肱饮水真贤乐，何用渊明漉酒巾。
捉笔次前韵
杜范（宋代）

厌见尘泥汩，喜看沙水清。
鱼攒偎日暖，鸥去帖波轻。
寒渡人来少，闲舟岸与横。
不须催去桨，溪曲不论程。
乐部曹观乐诗
何妥（隋代）

东海馀风大，陶唐遗思深。何如观遍舞，奏鼓间摐金。

清管调丝观，朱弦韵雅琴。八行陈树羽，六德审知音。

至道兼韶濩，充庭总韎任。高天度流火，落日广城阴。

百神谐景福，万国仰君临。大乐非钟鼓，且用戒民心。
病来十日不举酒二首
黄庭坚（宋代）

病来十日不举酒，回施青春与後生。
满袖东风惬人意，见君诗与字俱清。
次王宣甫题媚川图韵
许及之（宋代）

底须屏障写天吴，绝境横前与画俱。两塔屹波流不去，千帆破画远如无。

空明水月光争媚，开阖云山妙莫摹。扁榜首蒙摩诘句，小亭从此有诗图。
温原庙神御北还和谢景思韵
王之望（宋代）

灵舆归路肃班班，帐殿秋风响佩环。九庙向来连北阙，五陵依旧对南山。

玉衣不受清尘涴，风马应随綵仗还。行起奉常陪荐享，天威咫尺侍悬间。
次韵赵承之九日出郊
王安中（宋代）

结客西城昔梦长，无题重和不成章。老看残菊情多感，静数冥鸿首屡昂。

糕酒故应随节办，丝桐政好为秋张。鞭笞鸾凤饶君去，独守庭秋坐夕阳。
怀从弟
齐己（唐代）

孤窗烛影微，何事阻吟思。兄弟断消息，山川长路岐。

日沈栖鹤坞，霜著叫猿枝。可想为怀抱，多愁多难时。
偶感
徐大镛（清代）

牡丹倾国色，幽兰众香祖。人间极品花，凡卉非其伍。

我为长太息，位置不得所。牡丹蒙秽尘，幽兰插粪土。

空负此美名，无人争快睹。天意茫茫不可窥，后先矛盾乃如许。

既予之以色与香，胡又令其遭际苦。不受沈香亭北风，不沾空谷丛中雨。

可怜憔悴过一生，不及群花随意吐。乃知秽尘粪土中，埋没英才不可数。

吁嗟乎！此恨同今古。
赠刘景擢第
刘禹锡（唐代）

湘中才子是刘郎，望在长沙住桂阳。

昨日鸿都新上第，五陵年少让清光。
吴兴三绝
张文规（唐代）

蘋洲须觉池沼俗，苎布直胜罗纨轻。清风楼下草初出，

明月峡中茶始生。吴兴三绝不可舍，劝子强为吴会行。
题布袋和尚
舒坦（宋代）

休话人间我独尊，何妨廛肆且随群。
乞钱往往多空手，问路时时向日云。
壁上形容图尚在，囊中气味许谁分。
分明提起无人问，欲会应须眼裹闻。
偶成
袁说友（宋代）

老眼慵开阖，閒窗独欠伸。
梦残亭过午，漏永箭浮申。
黄卷卷舒足，黑甜滋味真。
生涯惟一枕，百虑不关身。
偈二首
舜禅师（宋代）

无端被谮枉遭迍，卷载有馀作俗人。
今日再归三峡寺，几多道好几多嗔。
寄观音能老 其一
彭汝砺（宋代）

踏水穿云入翠萝，情知不恋旧时窠。巉岩头角今须别，试比黄龙较几多。
社日诸人集西冈
朱熹（宋代）

郊原暧芳物，细雨青春时。前冈遐敞地，登览情无遗。

农亩怀岁功，壶浆祝神釐。我惭里居氓，十载劳驱驰。

今朝幸休闲，追逐聊嘻嘻。笑语欢成旧，尽醉靡归期。
书晁文元道院集
裘万顷（宋代）

华屋金狨座，雕鞍驷马车。
才堪夸世俗，早已落丘墟。
此病久沈痼，无人解扫除。
千年子晁子，道院有遗书。
白鹤岩
孙汝勉（宋代）

梵宇深深小径回，两崖如削立崔嵬。
直疑隐客曾吹裂，或是山灵为劈开。
林静烟空时透日，溪喧石老半侵苔。
凉生佛骨云生缽，阁住红尘不入来。
蝶恋花 其三 送彭羡门往吴门
董俞（清代）

匆匆无计留君住。分手江亭，芳草廉纤雨。风雅而今谁共语。

画桥怅望帆飞处。

约道重来三月暮。开遍酴醾，荏苒春光去。若到金阊君记取。

愁多莫赋销魂句。
瑶阶草
程垓（宋代）

空山子规叫，月破黄昏冷。帘幕风轻，绿暗红又尽。自从别后，粉风香腻，一春成病。那堪昼闲日永。

恨难整。起来无语，绿萍破处池光净。闷理残妆，照花独自怜瘦影。睡来又怕，饮来越醉，醒来却闷。看谁似我孤令。
定风波
陈允平（宋代）

慵拂妆台懒画眉。此情惟有落花知。流水悠悠春脉脉，闲倚绣花，犹自立多时。
有约莫教莺解语，多愁却妒燕于飞。一笑蔷薇孤旧约，载酒寻欢，因甚懒支持。
广陵岳宫醮夜观王澹渊高士蒇事自登瀛桥而迎师入黄箓坛
成廷圭（元代）

濛濛云气湿霓旌，小队红绡凤蜡明。鸾鹤舞随行道影，鱼龙出听步虚声。

淮南高士青毛节，句曲仙人碧玉笙。一路天风吹不断，此身今夕在蓬瀛。
送柳慎徽赴道州教授
李新（宋代）

何以送之山前月，千里随人光不灭。
何以赠之岭上云，出入无心疑似君，
何为自比阳城逐，边老日高快便腹。
次山曲爱道州民，昔日乱离今太平。
后来宾光无短瘠，帐里先生犹七尺。
陈丞相燕息园
梅尧臣（宋代）

少仕既勤劳，暮节念君息。
小车辞汉庭，缁衣赋卫国。
广园树佳木，鸣鸟来野色。
京水鱼可缗，东陂雁可弋。
岂不有秦声，酒酣歌在侧。
宁同扶风人，自去北山北。
同陈留崔司户早春宴蓬池
高适（唐代）

同官载酒出郊圻，晴日东驰雁北飞。隔岸春云邀翰墨，

傍檐垂柳报芳菲。池边转觉虚无尽，台上偏宜酩酊归。

州县徒劳那可度，后时连骑莫相违。
钟山诗次杜于皇韵 其一
许珌（清代）

孝陵陵上草萋萋，日落江南杜宇啼。金瓦久经麋鹿窜，玉环空锁凤凰栖。

青氛大地归科斗，紫气中天散鼓鼙。一自尊灵兹永蛰，才非曹植敢重题。
题义门胡氏华林书院
吕文仲（宋代）

君家高谊冠南州，旧辑书堂聚北流。
此饭未尝轻下客，名园不羡觅封侯。
挂冠令有陶彭泽，访道人希许远游。
他年濯缨江海去，终期此日挹浮邱。
敏叔除祠曹以诗二首寄之 其一
许景衡（宋代）

掉却淮南好郡章，歘然驰驿对天光。有谁更草诗人诏，应数从前水部郎。

霄汉岂惟收旧物，鬓毛每苦叹新霜。十年尚有南昌客，尘土昏昏只恁忙。
奉同中道锁宿南宫思宝奎殿前花树子
韩维（宋代）

曾见芳春二月时，弱枝繁萼动辉辉。
难忘绝艳惊心丽，重惜良游与意违。
好事几人能载酒，感时今日为沾衣。
南宫老树无妍思，坐想东风绛雪飞。
洞仙歌 代寿李尉儒人
翁溪园（宋代）

几番梅雨，蒲风过、端阳后。细数月轮，犹待双蓂秀。

戏彩华堂宴，设帨朱门右。酌金荷，争献寿。蟠桃新熟，阿母齐长久。

一门奋建，攀桂客、无双手。好事来春在，杏苑联蓝绶。

应继琼林董，却胜燕山窦。夸盛事、真罕有。金花封诰，管取重重受。
后乐堂
李处权（宋代）

去尽沙鸥水照空，群山濯玉有无中。乱来更觉心情减，佳处犹欣臭味同。

喜有清樽对雌霓，惭无健笔继雄风。此行会见承平否，岁晚飘零已秃翁。
夕泛蓉湖
顾敩愉（清代）

向晚乘清兴，归桡傍水濆。波澄千岫翠，鸳梦半溪云。

暮霭烟中暝，残钟花外闻。偶停青雀舫，来访白鸥群。

芳渚多幽趣，虚襟扫俗氛。碧潭摩树影，明镜净霞文。

载酒过前浦，吟诗对夕曛。舸还萍叶静，棹转水光分。

冷露菰将绿，微风兰芷芬。更看宵景好，新月起高雯。
十一月八日驱车南行客况寥落赋此见志
杨旦（明代）

驱车行，驱车行，护国寺前天欲明。空劳弟侄远相送，悽然别去明为情。

萧条莫述眼前状，叱咤惟闻耳畔声。雨馀到处足行潦，泥深没毂愁颠倾。

土桥垂垂架冰壑，乘危岌岌尤堪惊。日高犹自未盥栉，枵腹时作春雷鸣。

亭午前村寻逆旅，草草一饭劳经营。土床茅舍寒彻骨，坐席未煖催登程。

晚来僦得半间屋，孤灯明灭烟纵横。酿雪可堪风挟势，破愁聊藉酒为兵。

月色未阑车又动，满身霜雪怯残更。驱车行，朝复夕，客路年光驹过隙。

嗟予南北苦奔驰，禄食明时竟何益。埋轮叱驭怀前修，千载英称犹籍藉。

阮生底事哭穷途，万里通衢随所适。行人莫问车中谁，我亦皇家二千石。
古意
张夫人（唐代）

辘轳晓转素丝绠，桐声夜落苍苔砖。涓涓吹溜若时雨，

濯濯佳蔬非用天。丈夫不解此中意，抱瓮当时徒自贤。
决绝词
陈僖（清代）

我生胡不辰，遭乱为妇女。出门路不识，见人羞不语。

孤城遭寇路，寇去来军旅。玉石全未分，杀人血漂杵。

夫死虏其妻，仳离失居处。被虏强从军，哀哀泪成渚。
筹边亭
黄嗣（宋代）

诛茅垒石结新亭，退食筹边答圣明。
海外时康民讼简，同官莫惜共论兵。
灵树铺夕梦
梅尧臣（宋代）

昼梦同坐偶，夕梦立我左。
自置五色丝，色透缣囊过。
意在留补缀，恐衣或绽破。
殁仍忧我身，使存心得堕。
宿深桥驿
李曾伯（宋代）

湘浦才春已著鞭，依稀渐近劝耕天。
山樱花落红飘雨，野草烧残青入烟。
云接岭头阴漠漠，泉流涧底响涓涓。
严关两入知非偶，重扣宝坊占宿缘。
邺城引
张鼎（唐代）

君不见汉家失统三灵变，魏武争雄六龙战。

荡海吞江制中国，回天运斗应南面。隐隐都城紫陌开，

迢迢分野黄星见。流年不驻漳河水，明月俄终邺国宴。

文章犹入管弦新，帷座空销狐兔尘。可惜望陵歌舞处，

松风四面暮愁人。
探春慢·南国收寒
赵以夫（宋代）

南国收寒，东郊放暖，条风初回台榭。小燕横钗，闹蛾低鬓，根底吴娃妖冶。纤手传生菜，向人道、新春来也。莫须沈醉樽前，这些风景无价。长记年年此日，迎著个牛儿，彩鞭羞打。颭颭金幡，星星华发，得似家山闲暇。都把心期事，待问讯、柳边花下。箫鼓声中，温存小楼深夜。
石井
韩淲（宋代）

碧山岩底水长流，要与骚人胜士游。霜气吹寒浮落叶，为扶藜杖看清幽。
金陵旅夜
吕定（宋代）

一雨皇都万象明，东风娇啭上林莺。
火烟亭馆春多少，钟鼓楼台夜几更。
枕上故园蝴蝶梦，枝头斜月杜鹃声。
银牋欲写长相忆，滚滚江流不尽情。
水仙
葛天民（宋代）

玉涧金寒窈窕身，翩翩翠袖挽青春。
水晶宫里成仙女，香醉山中得道人。
朔雪几回埋不死，南洲一出净无尘。
朴翁老矣谁同调，相对无言意转亲。
如梦令（前题）
李流谦（宋代）

老插黄花不称。节物撩人且任。破帽略遮阑，嫌见星星越甚。不饮。不饮。和取蜂愁蝶恨。
饯唐州高使君赴任
韦元旦（唐代）

桐柏膺新命，芝兰惜旧游。鸣皋夜鹤在，迁木早莺求。

传拥淮源路，尊空灞水流。落花纷送远，春色引离忧。
过莹公房
沈规（宋代）

悟得楞伽理，尘函久不开。
游丝莹定石，驯雀下生台。
境寂从朝暮，心空了去来。
行看旧庭柏，自说少时栽。
兴庆池侍宴应制
韦元旦（唐代）

沧池漭沆帝城边，殊胜昆明凿汉年。夹岸旌旗疏辇道，

中流箫鼓振楼船。云峰四起迎宸幄，水树千重入御筵。

宴乐已深鱼藻咏，承恩更欲奏甘泉。
寺居
林逋（宋代）

浩然巾杖立秋钟，院舍门门细径通。
柏子有芽生塔地，鹤毛无响堕廊风。
闲栖已合称高士，清论除非对远公。
不厌浮尘擬何了，片心难舍此缘中。
次韵成父二首
赵蕃（宋代）

苦爱香醪似蜜甜，旧如杜老意拳拳。
而今已作渊明止，别意欲醺醒重怜。
遭诬得罪赋此以见志 其二
朱同（明代）

自知廉洁可匡君，岂料颠连更殒身。七载仪刑多制作，百年经史岂无闻。

人情汹汹何时定，世事茫茫总莫伸。九死一生何足报，尽将心事付苍旻。
十月十日夕同文安君对月
张耒（宋代）

林外霜风作夜声，入檐寒月似多情。
灯前炉畔深杯暖，更听昭君出寒行。
江梅蜡梅同赋
项安世（宋代）

淡白轻黄著绛跗，截肪蒸栗玉肌肤。
品题道骨谁高下，著莫清肌似有无。
野服黄冠离世土，缟裙瑶佩列仙儒。
春风底处无红紫，谁肯冲寒到玉湖。
过朝天岭二首
范祖禹（宋代）

地拆天开此险成，飘萧毛发壮心惊。
人间行路难如此，叹息何时险阻平。
河流
徐夤（唐代）

洪流盘砥柱，淮济不同波。莫讶清时少，都缘曲处多。

远能通玉塞，高复接银河。大禹成门嶮，为龙始得过。
诘陈宗道酒不至淹留高刘诸公坐
傅若金（元代）

酒许今晨至，灯从昨夜花。遣人听系马，留客过栖鸦。

高适邀同至，刘伶兴转赊。不成投辖饮，怅望隔风沙。
和陈鲁山十诗以孟夏草木长遶屋树扶疏为韵
陆游（宋代）

唐虞亦人耳，四海可高谢。
哀哉斗升故，谄妄两凭架。
心明物自宾，能整故能暇。
会当弃人事，面壁度九夏。
除夕
李若琳（清代）

欲与民更始，胥将旧染除。一年终此夕，万户贴新符。

老去心犹壮，春来病欲苏。天教能健饭，不必到澎湖。
喜孙伯远王周彦远访
李新（宋代）

晚闻佳客过烟城，抛檄归来扫榻尘。
连骑莫忧原叔病，食蛙谁谓庾郎贫。
定因残雪寻穿覆，聊觅江梅遗故人。
重与论文在何日，自应乘兴一相亲。
奉和登骊山高顶寓目应制
李乂（唐代）

崖巘万寻悬，居高敞御筵。行戈疑驻日，步辇若登天。

城阙雾中近，关河云外连。谬陪登岱驾，欣奉济汾篇。
薝卜涧
许及之（宋代）

结实黄金包，开花寒水玉。香色俱可怜，采涧勿盈掬。
八月大风大水 其一
释居简（宋代）

十日溪头鹢退飞，相逢那暇问雄雌。不如二月春风好，草木无情亦去思。
恭进明堂大礼庆成诗
马廷鸾（宋代）

钜典崇邦祀，精禋展国阳。
泰元神授筴，癸亥日宣光。
艺祖郊天神，高皇受命长。
后庚基再造，先甲迓殊祥。
率育歌时夏，仪刑咏我将。
天街澄析木，农扈庆金穰。
筑塞懲獯鬻，梯山谢越裳。
宗祈严美报，亲享荐嘉尝。
周士咸奔走，尧民共颂扬。
青冥收夕雨，华耀炳朝阳。
月御金波穆，星流珠幄黄。
九重纷羽卫，十二驾龙骧。
鋗玉琳琅展，轩朱磬管锵。
时行肃天步，安坐集神鴹。
圣孝昭初裸，元良俨贰觞。
旗常森妸娜，黼黻罢周张。
柴燄千灵堕，兰膏百末香。
金鸡初日丽，丹凤德风翔。
薄海乾施博，垂云解泽滂。
批周仍蹋晋，蹴汉亦超唐。
臣浅来蓬户，君仁点玉堂。
恩书容稿进，嘉颂愧辞荒。
有道帝能享，难谌圣敢康。
畏威勤夙夜，万寿祝君王。
于两大人冢旁作予生圹书示儿辈 其一
屈大均（明代）

吾生犹有事，且莫作蜉蝣。骨肉未归土，衣冠先首丘。

招魂新些只，裸葬古风流。三尺依亲墓，应宽千岁忧。
题西隐三首
吴江赵主（宋代）

草树低迷爱晚晴，江天表裹玉壶清。
平生心事无人会，惭愧沧波欸乃声。
刘彦辅乞侍养
杨杰（宋代）

变化未随雷焕剑，晨昏愿服老莱衣。山堂大饮不敢醉，应恐倚门人望归。
芳草 南屏晚钟
奚㵄（宋代）

笑湖山、纷纷歌舞，花边如梦如薰。响烟惊落日，长桥芳草外，客愁醒。

天风送远，向两山、唤醒痴云。犹自有、迷林去鸟，不信黄昏。

销凝。油车归后，一眉新月，独印湖心。蕊宫相答处，空岩虚谷应，猿语香林。

正酣红紫梦，便市朝、有耳谁听。怪玉兔、金乌不换，只换愁人。
次韵杜安行见寄六首
郭印（宋代）

佳人秋水远，思忆破晨昏。
酒尚无同把，文谁与细论。
心交神自契，目击道先存。
他日如寻访，柴扉水竹村。
鹊桥仙·风流仙客
佚名（宋代）

风流仙客，文章逸少，复见当年佳婿。夤缘端不数琼姬，向林下、佳逢道气。屏开金雀，床铺绣褥，多羡豪家深意。凭谁说阿戎，剩觅取、缠头利市。
南柯子
曾觌（宋代）

姬歌以侑觞，次韵奉酬

共禀阴阳数，谁知造化工。安闲百计总输公。掩映芙蓉花径、郡城东。

风月三秋兴，尊罍一笑同。新词佳丽见情通。更唤雪儿、低唱慰衰容。
东门之枌
佚名（先秦）

东门之枌，宛丘之栩。子仲之子，婆娑其下。
穀旦于差，南方之原。不绩其麻，市也婆娑。
穀旦于逝，越以鬷迈。视尔如荍，贻我握椒。
太湖诗。桃花坞
皮日休（唐代）

夤缘度南岭，尽日穿林樾。穷深到兹坞，逸兴转超忽。

坞名虽然在，不见桃花发。恐是武陵溪，自闭仙日月。

倚峰小精舍，当岭残耕垡。将洞任回环，把云恣披拂。

闲禽啼叫窕，险狖眠硉矹.微风吹重岚，碧埃轻勃勃。

清阴减鹤睡，秀色治人渴。敲竹斗铮摐，弄泉争咽嗢。

空斋蒸柏叶，野饭调石发。空羡坞中人，终身无履袜。
踏莎行·雾失南楼
陈德武（宋代）

雾失南楼，云低东阁。枝头不见南飞鹊。姮娥何事太多情，今宵故误年时约。天易阴晴，人多哀乐。从来此事难凭度。匆匆又是隔年期，且烧银烛酬高酌。
上阳春
佚名（宋代）

两日梅开，先占阳春小。鸾凤偶雁行，飞舞画堂交绕。称觞盛旦，雁老同年少。夫劝妇，弟酬兄，四喜人希有。
灵椿萱草，青翠俱长久。棠棣戏斑斓，对立齐上长生酒。有亲有序，慈孝兼恭友。登科日，未老时，共享南山寿。
刘共甫枢密挽词三首 其三
周必大（宋代）

芸省翻黄卷，词垣赋紫薇。年华飞电过，耆德晓星稀。

梅阁临风迥，滕城指日归。怀贤并感旧，衰涕一时挥。
逆旅书怀
曾丰（宋代）

吾生宜客不宜家，今趁轻舟傍浅沙。
天拥云堆浮玉乳，波摇日影弄金花。
诗中已醉那消酒，饭后虽酲可废茶。
安得长闲棹歌里，清风明月任年华。
卢滩杂兴五首
钱时（宋代）

道眼昭昭洞九流，此心天地一虚舟。
浮云得失关何事，要识梅亭对柳洲。
奉和御製读隋书
夏竦（宋代）

子盖怀英断，南荒久驻留。
清通承眷奖，恭须望巡游。
异宠荣乡党，丹诚破寇仇。
边民思旧爱，刻石在西州。
夏夜
吕祖谦（宋代）

晚市收声尽，虚堂一味凉。
炎蒸渠酷吏，閒静我羲皇。
露沐疎萤湿，风梳细草长。
典移无定在，随月转胡床。
城南二首·其一
曾巩（宋代）

雨过横塘水满堤，乱山高下路东西。
一番桃李花开尽，惟有青青草色齐。
答钟元达觅藉栽二首
刘宰（宋代）

红妆翠盖出污涂，水面风吹醉欲扶。
逢是凌波有仙种，文君莫讶茂陵姝。
陪诸公携酒山家用壁间韵三首
汪炎昶（宋代）

小试登临脚，岚光饰嫩情。
跨虚桥缓渡，避险路迂行。
端被狂为累，虚将饮得名。
醉乡前日近，可稍认途程。
掩扉
屈大均（明代）

半掩山扉及昼长，登高不赴小重阳。三真六草教儿女，写尽秋林叶叶霜。
陪明天目会方员外东园
张羽（明代）

柴门连水竹，车马少曾通。人卧春寒里，僧来莫雨中。

醉看新柳色，吟对落花风。何用谈名迹，余生已悟空。
江村
释蕴常（宋代）

江村风急苇花飞，漠漠吹烟树影稀。亦有人家沙际住，夕阳鸡犬傍人归。
偶题二首
徐夤（唐代）

买骨须求骐骥骨，爱毛宜采凤凰毛。

驽骀燕雀堪何用，仍向人前价例高。

赋就长安振大名，斩蛇功与乐天争。

归来延寿溪头坐，终日无人问一声。
长春花 其四
徐积（宋代）

谁与猩猩血染红，重重叠叠费春工。应无暴物侵和气，自有深根藏暖风。

每见灵芝三秀了，回看凡艳一时空。如环光景循将遍，又到江南梅信通。
次容斋喜雪禁体二十四韵
方回（元代）

燠寒节若无嗟若，不寒而燠疫疠作。
叵堪穷腊阳气泄，况乃炎方土风恶。
大块积蓄久酝酿，元造斡回骤飘落。
朝曦掩翳九乌死，夜吹呼号万骑掠。
饯岁才轰爆竹声，鞭春初截土牛角。
芳芽脆甲缩芹荠，饥喙枵肠诉乌鹊。
小迟尚可诧祥瑞，大快一举洗污浊。
蛰虫且当伏深穴，贞松决不仆幽壑。
孤舟独钓柳何奇，衡门空宇陶如昨。
冻手三噢复三咻，泥屐一前仍一却。
未妨猎骑湿鞍韉，政恐征车埋轸较。
谁方轻暖拥文貂，我欲豪饮欠金错。
雀窥囷廪绝秕糠，蛛軃檐榱收网络。
老人畏怯小儿喜，富翁骄傲寒士虐。
蜚蜮定复扫蛮蜑，归雁未敢度幽朔。
衔枚猛将死不惧，煨芋野僧贫亦乐。
九头鬼车悉逃遁，三足毕方能距躩。
眼生灯晕蝶栩栩，肤涩衾棱鸡喔喔。
预占麦饵堆村场，绝喜米价减郛郭。
忽得肤使奇丽句，韵未易赓笔屡阁。
颍阴故事聚星堂，汶叟先生元佑脚。
禁体物语继醉翁，即今再见苏龙学。
幸公忧国仆无与，煎水烹茶聊一酌。
绝句 其二
许景衡（宋代）

笑语三关去，扶持万里归。情知是同载，为底更沾衣。
着棋台
游师雄（宋代）

石桥跨两岫，野叟尝远跖。
旁有枰棋处，云是仙人奕。
有取苜蓿草而食者感赋
张国维（明代）

甑无半菽突无烟，苜草何堪佐果然。谁是开仓追没黯，空教遗种诵张骞。

祗因救死宁茹苦，只恐含悲讵下咽。食寄荒原栖在路，行人那不泪潺湲。
送祝仲容归新安
朱松（宋代）

历乱百忧心，漂零一涯天。读礼不盈尺，眼萎坐自怜。

君来访安否，春风柳吹绵。篝灯语平生，惝恍夜不眠。

那知岁月度，但怪冰雪坚。感君怀亲意，使我泪贯泉。

高堂急荣养，躬耕恨无田。笔端日五色，气压诸生前。

圣门要钻仰，至味研简编。经纶出绪馀，文字忘蹄筌。

他年閒击竹，妙契琴无弦。此时一瓣香，竟为何人然。

江湖多北风，怀哉归袖翩。刮目看奋飞，此道更著鞭。
题旅舍壁
陆游（宋代）

泥淖停牛屋，风埃坐篑床。
绛人难讳老，楚客自嫌狂。
浪迹江湖大，回头日月长。
村村有饼饵，正可不贲粮。
题独学老人遗像 其一 图为王椒畦补景像无款识仅有外签「先祖琢堂公像」为印士所得嘱题
张鸿（唐代）

五柳园荒剩碧芜，何先俞后迹模糊。微波榭畔携筇客，同付秋风一角图。
送郑启三归南坂兼应潮州何太守聘 其二
章甫（宋代）

水天一色送飞鸿，报道西旋趁好风。是日裁诗惭刻翠，异时剪烛怅摇红。

挥毫帖比双钩贵，增价声真十倍崇。此去岭南新物色，心知记否话瀛东。
美人
陆龟蒙（唐代）

美人抱瑶瑟，哀怨弹别鹤。
雌雄南北飞，一旦异栖托。
谅非金石性，安得宛如昨。
生为并蒂花，亦有先后落。
秋林对斜日，光景自相薄。
犹欲悟君心，朝朝佩兰若。
送吴教授古诗
欧阳澈（宋代）

公不见先朝谪仙李太白，晦迹嵩山号诗客。奇禽就掌食无猜，藉藉雄名振京国。

四明狂客素怜才，解龟换酒称奇特。白衣从此步花砖，秀拔儒林人所则。

煌煌文焰万丈长，散落人间伴明月。又不见昌黎巨儒韩退之，天才颖脱囊中锥。

反刓刬伪格以正，取心注手了无疑。横经太学明师道，质疑辨惑为蓍龟。

一言曲尽教育术，业精于勤荒于嬉。赫然千载誉愈尊，太山北斗谁敢欺。

二公才德冠天下，青史褒名卓难亚。读之每恨世不同，操彗无由渐德化。

延陵先生当盛时，卓荦英姿独继之。万言倚马亦何待，睥睨谪仙当并驰。

抵排异端志不拔，真欲砺行参昌黎。笔端绮靡追造化，胸中浩气蟠蛟螭。

壮年唾手拾高第，锦绣文章喧帝里。飘飘意气凌碧云，回视尘踪如脱屣。

龙墀承命来临川，绛帐谈经历数年。微言奥义潜启发，残膏剩馥多流传。

抠衣幸与诸生列，饫听绪言疑已决。自嗟管见如醯鸡，若非先生覆难彻。

惜哉虚往未实归，洗心方拟叩精微。夫何瓜代忽尔至，征航欲解归王畿。

秋风未晚莲吐香，莼美鲈肥正好尝。行矣景物供吟兴，剩摘佳篇投锦囊。

风月翰林能继踵，此去禁庭当擢用。传闻红叶满阶前，久俟高才能吟讽。

文章吏部既摩肩，声闻行当冠日边。愿为霖雨苏民望，庶使螭头压众贤。

鲰生荷德诚非浅，别拜谁能无眷恋。惟蕲爵过二唐贤，乃副承恩多士愿。
清明日雨雪，来早晴霁二首
杨万里（宋代）

清明一雪怪生寒，逗晓新晴雪未残。
要见海棠还傅粉，卷帘不彻急来看。
一经堂
郑裕（宋代）

莆之甲姓，实维大方。
紫囊锦帐，阀阅膏粱。
有子盈之，乃其最良。
阀志乎道，视之如忘。
博究六艺，并包五常。
东家尼父，北窗羲皇。
日相讨论，兼收并藏。
五经在笥，一经名堂。
谦以自牧，虽晦而光。
实浮于名，虽抑而扬。
伊昔孟氏，排墨与杨。
斯文羽翼，吾道栋梁。
岂特诗书，独称其长。
诸儒之说，于孟何伤。
吾子命名，既择而详。
通而贯之，辉涵汪茫。
剖破藩篱，无门无旁。
默契韶护，能宫能商。
正蒙析滞，起废鍼肓。
以一知万，名实乳彰。
人知同好，絺句绘章。
玄酒太羹，子独先尝。
经术之间，骥骋康庄。
典谟之文，凤鸣朝阳。
学报天子，业缵星郎。
以经名家，非子谁当。
梅花
曾季狸（宋代）

桃李艳阳态，笑我不入时。松竹贫贱交，却是同襟期。
感兴五首次韵和李希孝三
晁补之（宋代）

长歌遗世情，沧浪之水清。铄金在众口，折轴由群轻。
君子贵同尘，安事皎皎明。
傥在子所呼，牛马亦我名。
初寒
陆游（宋代）

新雁来时岁又残，丹枫数树照江干。
前山云起忽成暝，陋屋雨来初变寒。
身退已收清禁梦，里居终出上恩宽。
作诗老恨无奇思，时取囊中断稿看。
白杜鹃花
于石（宋代）

蜀帝魂销恨不穷，野花开落倚东风。
吻干无复枝头血，几度啼来染不红。
海棠
赵蕃（宋代）

肃肃朝寒不自持，晕生因酒似未施。
向来只梦梨花雨，不见西湖浓抹时。
忆吾庐
李廌（宋代）

缪挟经世策，蚤衰甘湮沦。
吾庐有佳趣，一廛良可亲。
茂林修竹有，青山白云人。
尘埃付捷径，风波委要津。
吾心如皦日，外物任浮云。
久厌牛马走，欲令鸥鹭驯。
岁月既荏苒，功名定因循。
执鞭吾弗能，得乘岂所欣。
畎亩乐可必，糟糖奚用勤。
泥龟喜曳尾，生刍耻屡陈。
束湿虽有术，末路复谁因。
愿为海底泥，肯羡山上尘。
过山农家
顾况 / 张继（唐代）

板桥人渡泉声，茅檐日午鸡鸣。
莫嗔焙茶烟暗，却喜晒谷天晴。
舟中忆爪哇之游杂述八首 其七
陈宝琛（清代）

西人常笑我，倾橐食鸟巢。燕蔬定何质？入药还充殽。

夙闻所结处，高蹑海谷坳。宁知屋梁上，雪白如悬匏。

作贡始闽厦，兼金致厥包。遂起筐篚例，市易无虚艘。

洞租关又税，孰非吾国膏？谁能塞此漏，屏之如邪蒿。

燕燕尔亦休，毂哺尧天高。
村翁
陆游（宋代）

放翁真个是村翁，钓渭耕莘事不同。
蹴蹋烟云两芒屩，凭陵风雪一篷笼。
屡经骇浪身终免，遍阅浮沤寿未穷。
幸有春衣堪换酒，道边醉卧示神通。
湖上分韵得香字
张舆（魏晋）

晴麓云横万里长，出门步步是春光。
近湖酒阁多红杏，隔岸渔家尽绿杨。
箫鼓声寒心自醉，绮罗魂冷骨犹香。
漫游不是矜年少，嬴得闲情似洛阳。
寄焦山圜禅师二首 其二
周孚（宋代）

忆昨扁舟去，春江渌水波。相逢一瞬顷，所得万金多。

妙解忘羁绊，初心寄琢磨。灵山他日会，为记老头陀。
世其席上饯大复先生
王廷陈（明代）

夫子关西去，扳留我辈情。风灯破暝色，月柝助秋声。

去住天涯泪，文章海内名。从今辍侍从，霄汉望金茎。
张若澄仿王蒙松涧鸣泉小幅
弘历（清代）

飞流出峡鸣偏壮，偃盖过云翠更浓。忆我昨秋策轻骑，中盘精舍那边逢。
翠蛟
吕奫（宋代）

远岫参横滃白云，一声雷震出天门。
恍然身在龙头上，笑引庄生五石樽。
赠朱德裕宋安民以学诗如学仙为韵五首 其三
周孚（宋代）

卒卒不会面，死生两蟾蜍。相望一牛鸣，可忍自作疏。

沥酒不醉我，徵诗又遗予。胶漆自为坚，愧我今不如。
游招隐道中
苏舜钦（宋代）

扬鞭望招隐，尘思漠然收。云接青林合，泉兼碧草流。

疏钟传别壑，晚日动前楼。嘉遁平生志，吁嗟得暂游。
句
王铚（宋代）

云气与山为态度，月华借水作精神。
卧病
项安世（宋代）

廉纤小雨湿相欺，病客无悰昼掩扉。自转巫屏遮午枕，一窗寒梦绕亲闱。
雨中二绝句
项安世（宋代）

急雨暗洲渚，颠风吹客船。
不知何世画，水墨水江天。
舟子语
晁说之（宋代）

晁子被放逐，四方何所止。
随众到淮口，脱身乱兵里。
长淮岁暮风，舟楫不得舣。
因之狂雨来，青山白浪底。
风雨与波浪，三者酷斗靡。
北客怖未尝，波神得自喜。
舟子言勿怖，此是冲风尔。
前风冲後风，纵神杂横鬼。
吼怒夜潮落，倏忽熟风起。
冲风如小人，熟风若君子。
明日复冲风，又非前之比。
舟子言可贺，此风即当死。
盛大不死者，从何睹神理。
京贯黼攸辈，万货他手委。
官知其然欤，几年干天纪。
神降与人言，化酒幻桃李。
上真怒中华，实锡羯胡祉。
破我诸州镇，胡阵风从指。
汉兵遂喜北，不走即降矣。
风伯不佑我，岂独在兹水。
舟子语可书，聊以视知己。
湘南春日怀古
罗隐（唐代）

晴江春暖兰蕙薰，凫鹥苒苒鸥著群。洛阳贾谊自无命，

少陵杜甫兼有文。空阔远帆遮落日，苍茫野树碍归云。

松醪酒好昭潭静，闲过中流一吊君。
至鹧鸪洞
杨万里（宋代）

岸冻树逾瘦，日高林始明。
瑶草密如积，玉泉中暗鸣。
初至心为动，欲归脚还停。
江洧千万峰，穿侬两鞋青。
如何鹧鸪岭，咫尺来未曾。
题复古秋山对月图
郑采（宋代）

天𡚌𡚌兮月朗朗，山𡷈𡷈兮水㵘㵘。
木森森兮竹𥴒𥴒，势𡬜𡬜兮墨鱻鱻。
咏西湖
毛先舒（清代）

杨柳千条绿，桃花万树红。
船行明镜里，人醉画图中。
坐圆常江天轩听谋西江示众语
释道璨（宋代）

三洲相接连，断处直如割。
中洲二十里，平沙净如刷。
云开天四二，雨晴山一抹。
绿波三万顷，乞与渔翁拨。
纳之窗户间，道人巧点掇。
我来不忍去，倚阑腕欲脱。
草青烟冉冉，柳静浪聒聒。
天风吧沧海，奔突不可遏。
忻然见此翁，句险峰眼能活，
遡流欲从之，水深春岸阔。
耄志十首 其四
刘克庄（宋代）

端平忝缀鹓行末，曾抗纲常疏一通。诸老不能回横议，孤臣犹记寤清衷。

鹤林莫掣傲象肘，乌府甘弯射羿弓。西涧相君知我者，箧中尚书记遗忠。
示观老
刘克庄（宋代）

住山仍黑瘦，瓶锡极萧然。
顶发千茎雪，跏趺一缕烟。
禅堪拈出众，诗亦长于前。
烧尽西窗烛，相看各不眠。
春日登楼
王禹偁（宋代）

红桃飞尽绿杨深，独倚危楼半日吟。
六里山川多逐客，贰车官职是笼禽。
蓬沾残雪经秋鬓，葵隔浮云向日心。
身世荣衰不能算，且倾村酒沃愁襟。
西江月 以上二首见丹经极论，未注作者
佚名（宋代）

一理无今无古，此心何喜何嗔。无相乃为真相。色身即是法身。不消一句半句，活得千人万人。咦，这里便是到头，何须只管翻身。
雪中作
陆游（宋代）

鬓毛无奈岁华催，一笑登临亦乐哉！平地忽成三尺雪，遶湖何乐万株梅。
雪山叠叠朝凭阁，帘幙沉沉夜举杯。
节物鼎来方自此，酥花彩胜待春回。
月夜登楼
黄庚（元代）

玉宇澄清暮霭收，吟边怕倚仲宣楼。
寒蟾千里夜如书，新雁一宣天欲秋。
湖海谁青豪杰眼，风霜易白少年头。
更残忽听荒城角，吹老梅花总是愁。
和张伯常贺迁资政
司马光（宋代）

不驾使车开汉关，不棲岩穴炼金丹。
岂无开径三人友，分著垂緌五寸冠。
上林春色图
杨荣（明代）

上林一何好，芳树何葳蕤。繁花纷煜煜，碧干共低垂。

岂无幽旷原，亦有清涟漪。脩竹独含秀，枝柯忽纷披。

群鸟恣游泳，回翔各适宜。和鸣驯锦雉，间关语黄鹂。

王睢自有匹，钩辀亦知时。白鹇洁胜雪，素鹭明顶丝。

鸳鸯有定偶，鸂鶒恒并栖。物性亦各异，於人竟奚为。

展图一披玩，叹息生歔欷。愿尔众禽类，高举毋自疑。

长随双凤凰，舜廷共来仪。
和韵送时庵陈子归广右
霍与瑕（明代）

芳庭对酌思沉沉，一幅琅玕万古心。碧海归舟云树远，东风回驭落花深。

惜春漫作黄鹂调，恨别聊为白雁吟。知尔凤毛成五色，朝阳时复听徽音。
新秋以窗里人将老门前树欲秋为韵作小诗十首 其六
陆游（宋代）

朝真方舍杖，步月始开门。零落山花后，经旬掩绿樽。
杨桥八景诗 其三 庵墩灵迹
苏景云（清代）

芳声千载著灵基，大士慈航济众奇。百尺高墩当户立，超登觉岸可无疑。
织图二十四首·分箔
楼璹（宋代）

三眠三起余，饱叶蚕局促。
众多旋分箔，早晚磓满屋。
郊原过新雨，桑柘添浓绿。
竹閒快活吟，惭愧麦饱熟。
上元夜建元寺观灯呈智通上人
章碣（唐代）

建元看别上元灯，处处回廊斗火层。珠玉乱抛高殿佛，

绮罗深拜远山僧。临风走笔思呈惠，到晓行禅合伴能。

无限喧阗留不得，月华西下露华凝。
心泉二首
蒲寿宬（宋代）

涓涓万古意，湛湛一尘无。
明月来窥镜，宵寒露滴珠。
谒何世南
邓深（宋代）

愚溪草圣祖钟王，宰木今伤叶屡黄。
何处卷藏云满纸，唯君护屡锦成囊。
不聆洒翰音声入，欲认惊龙气焰长。
一见自消饥渴念，天厨珍味不须尝。
初到济南
赵孟頫（元代）

自笑平生少宦情，龙钟四十二专城。青山历历空怀古，流水泠泠尽著名。

官府簿书何日了，田园归计有时成。道逢黄发惊相问，只恐斯人是伏生。
送关彦远
曾巩（宋代）

莫辞为我百分饮，从此送君千里行。
物情簪屦尚须念，人道交亲那可轻。
渚梅江柳弄佳色，林鸟野蜂吟好声。
对之但醉余可置，明日此杯谁共倾。
偈颂一百二十三首
释崇岳（宋代）

不著佛求，不著法求，
不著僧求。扬帆鼓棹，
任性优游。收舍南州与北州，
都卢无有一丝头。
酬元郎中同制加朝散大夫，书怀见赠
白居易（唐代）

命服虽同黄纸上，官班不共紫垣前。青衫脱早差三日，

白发生迟校九年。曩者定交非势利，老来同病是诗篇。

终身拟作卧云伴，逐月须收烧药钱。五品足为婚嫁主，

绯袍著了好归田。
和牛相公南溪醉歌见寄
刘禹锡（唐代）

脱屣将相守冲谦，唯于山水独不廉。枕伊背洛得胜地，

鸣皋少室来轩檐。相形面势默指画，言下变化随顾瞻。

清池曲榭人所致，野趣幽芳天与添。有时转入潭岛间，

珍木如幄藤为帘。忽然便有江湖思，沙砾平浅草纤纤。

怪石钓出太湖底，珠树移自天台尖。崇兰迎风绿泛艳，

坼莲含露红dM襜.修廊架空远岫入，弱柳覆槛流波沾。

渚蒲抽芽剑脊动，岸荻迸笋锥头铦。携觞命侣极永日。

此会虽数心无厌。人皆置庄身不到，富贵难与逍遥兼。

唯公出处得自在，决就放旷辞炎炎。座宾尽欢恣谈谑，

愧我掉头还奋髯。能令商於多病客，亦觉自适非沉潜。
再用前韵赠高司理共八首 其六
陈造（宋代）

苏李宗风我举扬，少陵公按子开堂。官曹此地文书省，诗社从开日月长。

山滴晓烟收后翠，莲漂天女戏时香。可孤煮饼分彊韵，正使铜花涩印章。
次渠仅老韵四首 其四
周行己（宋代）

忧患功名晚，尘劳岁月侵。愁来无与语，老去独伤心。

不复周公梦，宁须季子金。题诗凭遣兴，情极恐言深。
真守侯公辅见留之勤因辞以诗言欲遽往早还之意
韦骧（宋代）

洗涤炎蒸夕雨凉，瞥然行役过邻邦。旅怀耿耿通秋漏，征舸萧萧倚暮江。

礼豆辄辞蕲义许，绪言倾听祇心降。莫疑迹以便奔走，云下孤亲雪鬓双。
题竹溪禅院
李洞（唐代）

溪边山一色，水拥竹千竿。鸟触翠微湿，人居酷暑寒。

风摇瓶影碎，沙陷履痕端。爽极青崖树，平流绿峡滩。

闲来披衲数，涨后卷经看。三境通禅寂，嚣尘染著难。
太庙灵芝产于仁宗皇帝英宗皇帝两室前楹芝上有文成王字臣叨陪政府得预荣观谨课成律诗二首 其二
张纲（宋代）

升平和气格天渊，瑞物嘉生太室前。根托丹楹朝丽日，叶敷华盖护非烟。

燕胎为祝多男庆，天母人符万岁篇。圣意每勤宗庙事，屡蒙休应答精虔。
高桥舟中二首
吴潜（宋代）

小麦青青大麦黄，海乡风物亦江乡。
篮铺蚕种提归急，肩夯牛江出去忙。
春涨半篙波潋滟，晓山一带色微茫。
东风客子思归切，不待啼鹃也断肠。
乙丑元日口号十首
刘克庄（宋代）

遵新天子法永阜，为先皇帝服通丧。
初元年素幄视草，千万世青史有光。
闲游所至少留得长句
陆游（宋代）

高僧宴坐雪蒙头，闲牧从来水牯牛。
深院阴阴四檐雨，高堂寂寂一帘秋。
光明本自无余欠，梦幻何曾有去留？我亦翛然五湖客，不妨相与试茶瓯。
春寒
胡宿（宋代）

三楚多寒地，凭山复大川。龙鳞横雪隰，羊角起风天。

酒价高平日，花期晚去年。白门无限柳，疏瘦未成眠。
大观闻喜宴六首
佚名（隋代）

思皇多士，扬于王庭。
钟鼓乐之，肃雝和鸣。
威备抑抑，既安且宁。
天子万寿，永观厥成。
赐马廷鸾四首
宋理宗（宋代）

古掖摛文步武高，绫衾寓直焰兰膏。
当年宫锦飞双鹄，今夕仙图直巨鳌。
诗赐玉堂苏易简，光摇莲炬令狐綯。
明时盛事今重见，爰制篇章示衮褒。
戴迪功挽词
楼钥（宋代）

好学数仍奇，躬行家遂肥。
时将诗自乐，晚悟世俱非。
教子惟黄卷，高门看绿衣。
阿连悲未泯，无泪为君挥。
咏史下·梁武帝
陈普（宋代）

浮山未破水先腥，浩浩蝇蚁书夜声。
东海不知蒲塞味，谁人十万作牺牲。
塔山
马潜（清代）

夙闻塔山胜，筇枝拄朝暾。陟巘四五重，一径万绿繁。

曲涧清可鉴，琮琤鸣云根。阳坡敞古寺，传有唐梅存。

寺北恣幽讨，风磴藤萝扪。两石相倚薄，中虚成一门。

小憩群鼓勇，复讶怪石蹲。偃盖二丈余，独不藉坤元。

下劣通人行，颓势尤惊魂。斑驳呈众色，片片云霞痕。

拾级体欲疲，两亭倏高骞。晴岚生杖底，近峰皆儿孙。

荆豫及吴山，黛色如缭垣。义水带其趾，点缀桑麻村。

应接无暇日，徙倚澹忘言。所见过所闻，烂漫倾芳樽。
小仓正恒招宿舞子住友别业
郑孝胥（清代）

楼馆嵯峨倚暮空，雨声竟夕杂松风。逃虚路出沧桑外，愤世人来醉梦中。

入海扁舟应已具，看云孤岛更谁同。白鸥欲下还飞去，莫为高吟怪此翁。
夏口送长宁杨明府归荆南，因寄幕府诸公
刘长卿（唐代）

关西杨太尉，千载德犹闻。白日俱终老，清风独至君。

身承远祖俱，才出众人群。举世贪荆玉，全家恋楚云。

向烟帆杳杳，临水叶纷纷。草覆昭丘绿，江从夏口分。

高名光盛府，异姓宠殊勋。百越今无事，南征欲罢军。
西湖夕泛
朱清远（清代）

跳珠滴露雨初停，为爱宵凉泛小舲。青柳袅风丝细细，白莲扶月玉亭亭。

依微烟抹山坳树，散碎镫摇水面萤。诗就长吟殊自得，游鱼几队出波听。
歌楼感事
汪元量（宋代）

昔年同辇载花仙，此日登楼籍妓员。
恩赐舞衣香未歇，御书歌扇墨犹鲜。
碧云翼翼金钗滑，红雪翩翩玉佩圆。
却把向来供奉曲，酒边对客续朱弦。
对食
陆游（宋代）

蓬藋生庭叶拥阶，经旬饭豆爨枯秸。
烟霄旧谓行夷路，薪水今悲系病怀。
梦里百年元易过，人间万事苦难谐。
痴儿自堕闍黎计，欢喜闻钟已过斋。
杨侍郎 其一
项安世（宋代）

牙帐森森画戟红，心源澹澹玉壶空。身如岘首羊太傅，意似鹿门庞德翁。

一贯精觕千虑到，两忘真赝万情融。观公尚得今人爱，始觉东家道未穷。
送信立庵长老住灵岩寺
丁鹤年（元代）

上人驻锡灵岩寺，正是诸天听法时。日下幡幢朝旎旎，云间钟鼓书迟迟。

残红掩冉迷香径，空翠溟濛落砚池。不尽平生怀古意，涵空阁上一题诗。
晓枕追记山梅
卫宗武（宋代）

高眠纸帐思无尘，只忆冰花入梦频。
斜倚溪山独标致，明分霜月倍精神。
瑞才六出先呈腊，香压群芳不敢春。
今古骚翁题不尽，孤山续笔属何人。
季脩舍舟趋诸暨谒刘元成独泛钱清江有怀其人
陈渊（宋代）

人远牛羊暮，春深草树滋。野桥低映水，溪岸曲萦篱。

风雨江湖思，乾坤杖屦疑。论心竟谁是，短棹欲何之。
和昌言官舍十题·兰
司马光（宋代）

贤者非无心，园夫自临课。
艺植日繁滋，芬芳时入座。
青葱春茹擢，皎洁秋英堕。
正苦郢中人，逸唱高难和。
偈颂二十四首
释智遇（宋代）

镜容鹰爪，面目可憎。
掉发南岳，下山教化。
从臾檮林，对御讲经。
下守疆界，干犯清平。
灭得中峰正法眼，破沙盆子话方行。
读故友于君集
刘言史（唐代）

大底从头总是悲，就中偏怆筑城词。

依然想得初成日，寄出秋山与我时。
罗汉石
李易（宋代）

铁骑侵淮海，龙潭碧始通。云生倚宝刹，月出见珠宫。

泻涧水喷薄，依岩树郁葱。神交难独擅，吾党契元同。
朝课
白居易（唐代）

平甃白石渠，静扫青苔院。池上好风来，新荷大如扇。

小亭中何有，素琴对黄卷。蕊珠讽数篇，秋思弹一遍。

从容朝课毕，方与客相见。
壬申春寓旧馆偃山房有感而作
释行海（宋代）

旧馆迟留春欲暮，小山林石带平原。
自怜萍迹随流水，每到花时感故园。
鸟啄雨墙红落杏，蝶翻风砌绿抽萱。
十年未遂东归计，白发慈亲独倚门。
观渔船水碓有感
陈藻（宋代）

水淋槽满舂应响，人降槎登网自沉。
万事低昂惟两势，乾坤阖闢个中寻。
赤壁于清端公祠
洪良品（清代）

独拜荒祠绕薜萝，堂堂遗貌壮山河。清名白日雷霆动，故老青天涕泪多。

千载招魂悲宋玉，一龛香火伴东坡。雪堂夜静虚明月，风马云旗缥缈过。
癸未游杭作口号十首因事怀旧杂以俚语不复诠择 其七
俞德邻（宋代）

黄门飞鞚赐厨珍，翠舞珠歌度十春。今日败垣荒草合，近前那复相君嗔。
商人妇
谢翱（宋代）

抱儿来拜月，去日尔初生。已自满三岁，无人问五行。

孤灯寒杵石，残梦远钟声。夜夜邻家女，吹箫到二更。
涿州
吴曾贯（清代）

天意开刀剑，皇风肇冕旒。至今过涿鹿，终古怨蚩尤。

慷慨寻遗迹，苍茫感素秋。羡他五陵客，生近帝王州。
某敬采民言成六韵为安抚阁老尚书寿伏幸过目
张栻（宋代）

湘民清晓寿邦君，下客惭无句语新。
敢述老农歌诵意，一觞持上太夫人。
追感往事五首·其四
陆游（宋代）

文章光焰伏不起，甚者自谓宗晚唐。
欧曾不生二苏死，我欲痛哭天茫茫！
次韵思正雨中偶兴
释道潜（宋代）

招提岑寂古城隈，海雨江风日日来。但觉园林芳意尽，不知红紫为谁开。

花飞南陌浑空柳，绿染中庭半是苔。有客冲泥能过我，笋舆驼褐夜深回。
哀江帅张常二首
刘克庄（宋代）

关破垒犹坚，伤心援不前。
生居诸将下，死在众人先。
愤极拳双握，创多体少全。
岂无人策应，拥纛坐江边。
龙川舟中雨望
屠侨（明代）

二月倾寒雨，龙川逆挽舟。山云凝欲冻，瘴雾湿难收。

古树侵江碧，奇峰峙水幽。沾濡何所适，独酌赋清游。
严州建德道中
项安世（宋代）

步步青山拥碧溪，村村麦陇入桑畦。
路将好景匆匆过，轿避柔桑故故低。
风饵雨纨香有思，带罗簪玉净无泥。
如今始悟严夫子，不把渔竿换介圭。
滕王阁
艾性夫（元代）

木老江空雁阵秋，阑干倚尽思悠悠。
舞衫歌扇落春梦，山雨浦云牵暮愁。
半壁夕阳千古在，几朝王气一时休。
献陵无树供寒雀，信是劳生枉白头。
绝句
张耒（宋代）

竟陵秋色清如水，客舍飘梧坠晚阶。
已掩重门风叶定，玉钩还向玉人来。
偈一百二十首 其二十四
释怀深（宋代）

今朝吃粥太晚，徐六街头担饭。只知打鼓升堂，不觉又是吃饭。

吃粥了吃饭，吃饭了吃粥。清风月下守株人，凉兔渐遥春草绿。
题周怡临韩干明皇出游图
虞集（宋代）

开元盛事何人画，玉冠芙蓉御天马。从官骑步各有持，移仗华清意閒暇。

宫袍如锦照青春，诏许传看思古人。不知身在瀛洲上，亲奉图书侍紫宸。
至叶城
陈与义（宋代）

苏武初逢雁，王乔欲借凫。
深知念行李，为报了长途。
难稳三更枕，遥怜五岁雏。
却思正月事，不敢恨榛芜。
小酌饯 其二
韩淲（宋代）

雨歇收朝润，风回起夕凉。君今过澧浦，客有到钱塘。

落涧高槐影，浮檐细竹光。寻思须浪赋，杂伯更谈王。
菩萨蛮 寄外
濮文绮（清代）

霜浓月淡重阳后。餐英人可如花瘦。寒意入窗来。闲愁漫自猜。

江枫红欲滴。醉煞浔阳客。莫使对琴樽。青衫多泪痕。
昭陵六马唐文皇战马也琢石象之立昭陵前客持
张耒（宋代）

天将划隋乱，帝逢六龙来。
森然风云姿，飒爽毛骨开。
飙驰不及风，山立俨莫回。
长鸣驰八表，扰扰万驽骀。
秦王龙凤姿，鱼鸟不足摧。
腰间大白羽，中物如风雷。
区区数竖子，缚取如提孩。
手持扫天帚，六合无尘埃。
艰难济大业，一一非常材。
惟时六骥足，绩与英卫陪。
功成锵八鸾，玉辂行天街。
荒凉昭陵阙，古石埋苍苔。
送宜黄柳尉
李覯（宋代）

荒郊人事绝，欢喜见时髦。
旧业椽为笔，新官草染袍。
幽明终考绩，州县岂徒劳。
竞有松筠性，凌寒节更高。
半霄亭
陈岩（宋代）

烟际晴岚似有无，举头相望是云衢。
若为透入云间路，直渡银河採白榆。
题黄诚甫铁树开花图
林弼（明代）

刺桐城西仙母家，百年种德如种花。春风吹暖满庭院，坐见铁树开琼花。

琼花的的簇丹穗，仙母见之一惊异。人名此树状元红，偶尔开花必为瑞。

阿儿读书五车多，解来瑞应期无他。写图寄之喜欲舞，题品直上金銮坡。

玉堂多士誇珍奇，何异汉室生金芝。赤花光照永春县，黄家瑞应无终期。
百合诗 其一
释今严（明代）

石壁西边古涧东，绿陂浓荫隐香风。孤根寄去一丘外，素蕊开香六月中。

嘒嘒晚蝉山寂寞，泠泠疏磬月朦胧。閒心此际分明极，玉质幽香迥不同。
种竹
韩元吉（宋代）

香苞吹尽翠成围，墙角萧萧一径微。
已喜轩窗无俗韵，更怜风月有清辉。
灵雪篇上湛甘泉费钟石二公时久无雪礼部祈雪雪降
王慎中（明代）

江静复川明，荣光满帝京。是日年祥发，皑皑飞素雪。

缤纷素雪应祈兴，惨淡玄阴万里凝。瑟瑟初看先集霰，峨峨旋见已成冰。

轻飞急洒乱霏霏，楚水吴山尤自宜。大路楼台争改色，层城宫阙转生姿。

翻时似浣红尘陌，舞处偏迷白玉墀。凌空遥曳杂风飘，委谷填丘积不消。

昔望兼时将度岁，今看合夜并连朝。为庆经冬方入地，谁言上世不封条。

睹瑞欢歌何所致，春卿秉礼崇禋祀。同云聚景祷前生，赤日韬光斋后避。

共言六律失天司，赖有秩宗能感帝。秩宗美德合纯精，并操联辉雪比清。

姑圣相逢曾问道，海神出见尽知名。如盐持调商家鼎，愿糁梅实作和羹。
宴西楼
陆游（宋代）

西楼遗迹尚豪雄，锦绣笙箫在半空。
万里因循成久客，一年容易又秋风。
烛光低映珠鞴丽，酒晕徐添玉颊红。
归路迎凉更堪爱，摩诃池上月方中。
次韵田将仕年八十八岁作诗自喜三首
项安世（宋代）

铜驼陌上少年时，走马驱车远四畿。
又见伏符明汉道，曾伤小雅咏周微。
一生世路高和下，何恨人情瘠与肥。
老矣胸怀百无著，自梳朝夕鬓毛稀。
赠谈命苏秦
方岳（宋代）

一蓑牛背饱看山，扣角前冈烟雨寒。
客自纵横三尺觜，与吾烟雨不相干。
长相思 元宵
丘瑟如（清代）

明月柳梢堪恋。灯放九枝一串。又是上元时，可惜流光如电。

看遍月影，灯光尽暗。
再次韵四首
陈造（宋代）

到眼浪岐官冷热，遇人传得酒逡巡。
曼容东老俱通梦，不劝趋荣劝养神。
秦城二绝
李石（宋代）

泮林堂后面峥嵘，不道诗书恨未平。
瓜蔓深坑余鬼哭，此间学校倚秦城。
偈颂二百零五首
释正觉（宋代）

不得讳，有头底。
当时你带累别人，而今别人带累你。
来生我家，作业相似，
针线穿联细中细。迦叶阿难不相知，
人人各自住三昧。里许转功勋，
这边得游戏，到底还须彻根蒂。
望断冥鸿没处秋，苍苍一色天连水。
谢刘百朋台长送镇江醋
卢见曾（清代）

穹庐两事眠与餐，黄粱一饱游邯郸。出入九重要十艾，麾斥八极骖三鸾。

谁欤抱瓮轻剥啄，伛偻而进容肃端。犹疑人在华胥界，麻姑送酒来仙坛。

开札才知君意厚，为柔葱薤平病肝。我昔拥旄贡形虎，颇与醯人同职官。

醯人长贱盐人贵，推寻此故时嗟难。虽然富国无近效，和羹大用谁能刊。

雅爱京口传秘制，风味不减桃花酸。旧游枨触一回首，开山万里江漫漫。

问君非乞非自造，何以得此于呼韩。名流耽癖空好事，报书一笑君须看。

既无美膳实金鼎，又无生菜调春盘。纵云鼻吸三斗为宰相，但觉吾辈骨格殊清寒。
月下推篷看梅卷
邵宝（明代）

梅花本幽贞，月下更奇绝。推篷何处舟，孤山夜来雪。
陆大参别余与潘中丞登飞英塔
王世贞（明代）

招提只在白云封，绝顶岧峣望莫从。忽有丹梯通箭栝，还如玉井护芙蓉。

菰城午色烟争袅，苕水春流雨自重。可道诸天无别思，愁君明日度千峰。
漓江
李云龙（明代）

云气晚霏霏，高林送落晖。悠然江上水，遥望戍烟归。

岸树如人立，江鱼作鸟飞。角声飘客梦，遥绕故园扉。
和广慧吊楮
释宝昙（宋代）

惭愧先生有古风，岁寒庭户不言功。
叶间朱实仍风味，老去清阴转郁葱。
收拾雨声归杵臼，放教秋意擅梧桐。
年来负尔人无数，异世同心只两翁。
江神子·闻蝉蛙戏作
辛弃疾（宋代）

簟铺湘竹帐垂纱，醉眠些，梦天涯。一枕惊回，水底沸鸣蛙。借问喧天成鼓吹，良自苦，为官哪？
心空喧静不争多，病维摩，意云何。扫地烧香，且看散天花。斜日绿阴枝上噪，还又问：是蝉么？
淮阴城下作
佘翔（明代）

春草萋萋楚水流，天涯日暮倚扁舟。淮阴葬地今何在，年少纷纷觅拜侯。
简陈彦友陈伯谐陈伯纯陈遂良
刘炳（明代）

飞舄长弓紫气高，驱驰王事寸心劳。乌桓月黑迷犀甲，雁塞云黄接虎韬。

禁漏尚闻金琐闼，御香犹惹锦罗袍。刘郎老矣归来晚，花落山中旧种桃。
袁挥使别墅次朝信惟学韵
何景明（明代）

出城山水地，朋旧共斯游。吟倚将军马，来乘老氏牛。

桃花红映郭，柳色翠临流。寄语寻幽者，无劳此外求。
鲍防《云门寺济公上方偈序》 郑槩《山石榴偈》
浙东众诗人（唐代）

何方而有，天上人间。色空我性，对尔空山。